
Text rozhodnutia
Súd: Krajský súd Prešov Spisová značka: 1Sa/12/2017 Identifikačné číslo súdneho spisu: 8017200294 Dátum vydania rozhodnutia: 20. 07. 2017 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2017:8017200294.2 Uznesenie Krajský súd v Prešove v právnej veci žalobcu M. G., bytom B. XXX/XX, G. proti žalovanej Sociálnej poisťovni, ústredie, Ul. 29. augusta 8, Bratislava, v konaní o správnej žalobe v sociálnych veciach o preskúmanie zákonnosti rozhodnutia a postupu žalovanej zo dňa 10. mája 2017, č. 680 814 6092 0 na základe žaloby takto r o z h o d o l : Konanie z a s t a v u j e. Žiaden z účastníkov n e m á p r á v o na náhradu trov konania. o d ô v o d n e n i e : 1. Správnou žalobou doručenou správnemu súdu dňa 05.06.2017 sa žalobca domáhal zrušenia rozhodnutia žalovanej zo dňa 10. mája 2017, č. XXX XXX XXXX 0, ktorým zamietla žiadosť žalobcu zo dňa 26.4.2017 o invalidný dôchodok, a to z dôvodu nesprávneho určenia poklesu schopnosti vykonávať zárobkovú činnosť v porovnaní so zdravou fyzickou osobou len 35 %, čo je nepresné určenie, myslí si, že pokles u neho je vyšší ako 40%, žiadal o nové preskúmanie zdravotného stavu. 2. K žalobe sa vyjadrila žalovaná. Poukázala na to, že proti napadnutému rozhodnutiu mal žalobca možnosť podať odvolanie v lehote 30 dní od jeho doručenia, avšak doposiaľ odvolanie nepodal. Teda správnou žalobou napadol rozhodnutie, proti ktorému nie je možné podať správnu žalobu. Vzhľadom na to navrhla správnu žalobu zamietnuť ako nedôvodnú. 3. Správne súdnictvo je upravené zákonom č. 162/2015 Z.z. Správny súdny poriadok (ďalej len SSP), ktorý nadobudol účinnosť dňa 1.7.2016. 4. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 5. V tejto veci ide o správnu žalobu v sociálnych veciach, keďže podľa § 199 ods. 1 písm. a) SSP sociálnymi vecami sa na účely tohto zákona rozumie rozhodovanie Sociálnej poisťovne. 6. Podľa § 199 ods. 3 SSP ak nie je v tejto hlave ustanovené inak, použijú sa na konanie v sociálnych veciach ustanovenia o konaní o všeobecnej správnej žalobe. 7. Žalobca sa na základe správnej žaloby domáhal preskúmania rozhodnutia Sociálnej poisťovne ústredie zo dňa 10.05.2017, proti ktorému nepodal odvolanie, pričom o možnosti podať odvolanie v lehote 30 dní bol žalovanou poučený. 8. Týmto rozhodnutím bolo rozhodnuté podľa zákona č. 461/2003 Z.z. o sociálnom poistení v znení neskorších predpisov. 9. Vo veci rozhodla Sociálna poisťovňa ústredie podľa § 70 a § 71 zákona, pričom podľa § 171 ods. 1 písm. a) bod 1 zákona do pôsobnosti ústredia patrí rozhodovať v prvom stupni o dôchodkových dávkach. 10. Podľa § 7 písm. a) zákona č. 162/2015 Z.z. Správny súdny poriadok správne súdy nepreskúmavajú právoplatné rozhodnutia orgánov verejnej správy a opatrenia orgánov verejnej správy, ak účastník konania pred ich právoplatnosťou nevyčerpal všetky riadne opravné prostriedky, ktorých použitie umožňuje osobitný predpis; 11. Žalobca napadol správnou žalobou rozhodnutie sociálnej poisťovne, proti ktorému nepodal odvolanie a ktoré preto nadobudlo právoplatnosť z dôvodu nevyčerpania riadneho opravného prostriedku prípustného podľa osobitného predpisu v zákonom stanovenej lehote. 12. Podľa § 99 písm. b) SSP správny súd konanie uznesením zastaví, ak zistil taký nedostatok procesnej podmienky konania, ktorý nemožno odstrániť, a nebol dôvod na odmietnutie žaloby podľa § 98 ods. 1. 13. Vzhľadom na uvedené zistenie nedostatku podmienky konania, ktorý nemožno odstrániť, a zákonnú úpravu správny súd nemal inú možnosť ako konanie zastaviť. 14. O trovách konania rozhodol podľa § 170 písm. b) SSP, podľa ktorého žiaden z účastníkov konania nemá právo na náhradu trov konania, ak konanie bolo zastavené. Poučenie: Proti tomuto uzneseniu je prípustná kasačná sťažnosť, a to v lehote jedného mesiaca od doručenia rozhodnutia, na Krajskom súde v Prešove. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len „sťažnostné body“), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ide o konania o správnej žalobe podľa § 6 ods. 2 písm. c) a d), je žalovaným Centrum právnej pomoci.

